Il- Ferħ u n- Niket ta' Ġesù Kristu IL- FERĦ TA' ĠESÙ KRISTU INVITATORJU Ninġabru madwar Ġesù Kristu u b' wiċċna fl- art nadurawh għax huwa Alla tagħna u mbagħad bilqiegħda f' riġlejh noqogħdu nifirħulu għal kulma s- Santissma Trinità tatu u għanietu fin- natura tiegħu ta' bniedem. Ammen. ĠABRA Nru. 1. Nadurawk Ġesù u nberkuk għaliex inti Alla tagħna magħmul bniedem għas- saħħa tagħna. "Nifirħulek O Ġesù, li Alla ppredestinak Iben tiegħu veru u naturali." (Pawsa żgħira) Nifirħulek u nitolbuk li tiftakar fina. Ammen. Offerta: Santissma Trinità noffrulek il- merti infiniti tas- Sinjur tagħna Ġesù Kristu biex nirringrazzjawk denjament għal kulma inti kollok tjubija u ħniena għamilt lill- istess Kristu Ġesù a favur tiegħu u a favur tagħna. Ammen. NOTA – F' kull Ġabra kollox isir bħall- Ġabra Nru. 1, jitbiddel biss l- oġġett tal- Ferħ. ĠABRA Nru. 2. Nifirħulek O Ġesù li Alla nnifsu ħabbar lil Satana u fl- istess ħin wieħed lid- dinja l- miġja tiegħek bħala Salvatur, dritt dritt wara l- waqgħa tal- ewlenin Ġenituri tagħna. ĠABRA Nru. 3. Nifirħulek O Ġesù li inti ġejt imnissel bniedem fil- ġuf ta' Marija Verġni bl- opra tal- Ispirtu s- Santu u mhux b' opra ta' bniedem. ĠABRA Nru. 4. Nifirħulek O Ġesù li Alla bagħtek hawn fid- dinja bil- wisq kbira dinjità ta' Medjatur bejnu u bejnna bnedmin. ĠABRA Nru. 5. Nifirħulek O Ġesù illi kif dħalt fid- dinja l- Anġli rrikonoxxewk b' Alla tagħhom u adurawk. ĠABRA Nru. 6. Nifirħulek O Ġesù li Alla tak Isem fuq l- ismijiet kollha bi premju tal- ubbidjenza tiegħek. Isem hekk maestuż li għalih kull irkoppa tmil fis- sema, fl- art, u fl- infern, u dan l- Isem hu Ġesù li bih b' għaxqa kbira nsejħulek. ĠABRA Nru. 7. Nifirħulek O Ġesù illi kewkba mis- sema sejħet mill- Orjent it- tliet Maġi u taħt il- gwida tagħha dderiġiet il- passi tagħhom li wasslithom f' riġlejk u niżlu lilek jaduraw b' wiċċhom mal- art. ĠABRA Nru. 8. Nifirħulek O Ġesù li għar- reverenza tiegħek infetħu s- smewwiet u Alla l- Ispirtu Santu taħt forma ta' ħamiema rpoża fuq ir- ras tiegħek. ĠABRA Nru. 9. Nifirħulek O Ġesù li quddiem ix- xhieda Alla ddikjara li tgħaxxaq bik u li qiegħdek Mgħallem wieħed tal- bnedmin kollha. ĠABRA Nru. 10. Nifirħulek O Ġesù li l- Anġli għarfuk b' veru sid tagħhom meta lilek ġew iservu billi taffewlek il- ġuħ li inti ġarrabt wara s- sawma ta' erbgħin ġurnata u ta' erbgħin lejl, malli inti keċċejt 'il Satana 'l bogħod minnek li kien qed jippretendi unuri divini. ĠABRA Nru. 11. Nifirħulek O Ġesù li wrejt quddiem bosta xhieda Lhud is- setgħa tiegħek fuq il- mewt xħin inti sejjaħt għall- ħajja lil Lazzru li kien ilu mejjet minn erbat ijiem. Rawk ix- xhieda u stqarrewk b' tawmaturgu kbir. ĠABRA Nru. 12. Nifirħulek O Ġesù li Inti fost it- trijonfi u fost il- ferħ anke tal- istess tfal Lhud dħalt Ġerusalemm manswet ipproklamat u msejjaħ b' Iben David. ĠABRA Nru. 13. Nifirħulek O Ġesù illi Alla dilkek Saċerdot għal dejjem skont l- ordni ta' Melkisedek b' mod li inti tibqa' magħna sal- aħħar tas- sekli fuq l- artali tagħna. ĠABRA Nru. 14. Nifirħulek O Ġesù għas- setgħa li tak Alla fuq il- bnedmin kollha. ĠABRA Nru. 15. Nifirħulek O Ġesù li wrejt il- qawwa tiegħek b' opra quddiem l- għedewwa tiegħek xħin inti sabbatthom mal- art bil- kelma tiegħek, "Jiena jien" fl- ort tal- Ġetsemani. ĠABRA Nru. 16. Nifirħulek O Ġesù li inti tfajt taħt saqajk kulma d- dinja tapprezza, flus, għana, glorji, stimi, delizzji u pjaċiri, u tħaddant mas- salib biex togħġob 'l Alla li jistmahom bħala qżież fl- għajnejn tiegħu. ĠABRA Nru. 17. Nifirħulek O Ġesù li Inti ma kont qatt suġġett għad- dnub għalkemm bħalna inti kellek il- liberu arbitriju. ĠABRA Nru. 18. Nifirħulek O Ġesù li Inti ġejt magħruf mis- sema u mill- art u mill- baħar b' sid u b' dominatur tagħhom. ĠABRA Nru. 19. Nifirħulek O Ġesù li Inti bil- potenza u bil- fortezza tiegħek irbatt 'il Satana u qridtlu r- renju tiegħu. ĠABRA Nru. 20. Nifirħulek O Ġesù li Inti temmejt id- dmirijiet tiegħek lejn Alla bi spirtu ta' Vittma, lejn il- proxxmu bi spirtu ta' Mħabba li ikbar minnha ma tistax tintgħata u lejk innifsek bi spirtu ta' Umiljazzjoni. ĠABRA Nru. 21. Nifirħulek O Ġesù li Inti fid- dinja gglorifikajt denjament 'l Alla bis- sagrifiċċju tiegħek innifsek. ĠABRA Nru. 22. Nifirħulek O Ġesù li Alla rxuxtak mill- mewt u b' hekk ikkonfermak fil- verità ta' kliemek quddiem id- dinja. ĠABRA Nru. 23. Nifirħulek O Ġesù illi Alla fil- ġustizzja infinita tiegħu eżaltak fil- leminija tiegħu u inkurunak bil- glorja. ĠABRA Nru. 24. Nifirħulek O Ġesù li Alla għall- ġustizzja tiegħek tak is- setgħa li tagħmel il- ġudizzju. Ikkostitwiek għall- merti tiegħek imħallef tal- ħajjin u tal- mejtin. ĠABRA Nru. 25. Nifirħulek O Ġesù li ebda kreatura ma setgħet u lanqas tista' qatt tkun oġġett ta' adorazzjoni ħliefek tant dwar ir- ruħ tiegħek kemm ukoll dwar il- ġisem tiegħek maħluqin, li l- persuna divina tiegħek b' għaqda sustanzjali għamlithom tagħha fit- tnissil tiegħek ta' veru iben tal- bniedem. KONKLUŻJONI Wisq raġun aħna għandna biex nifirħulek għax permezz tiegħek aħna sibna l- ħajja. Inti int il- vera kawża tal- ferħ tagħna għall- kbir unur li għoġbok tagħmlilna li ma stħajtx tissejjaħ wieħed mill- aħwa tagħna. U mill- ġdid nitolbuk biex tiftakar fina; biex jirnexxilna li l- ferħ tagħna jkun mimli għas- sekli tas- sekli. Hekk ikun. IN- NIKET TA' ĠESÙ KRISTU INVITATORJU Ejjew ninġabru madwar Ġesù Kristu, li għalkemm huwa Alla veru minn Alla veru, Dawl minn Dawl, ma staħax jistqarr li huwa wieħed mill- aħwa tagħna mnissel miż- żerriegħa ta' David, li għall- imħabba tagħna bnedmin u mħabba s- saħħa tagħna eterna, sostna fuqu nnifsu, il- qilla tal- Ġustizzja Divina u xorob il- kalċi li tah il- Missier tiegħu, u għax ried Hu, waqa' vittma tal- mewt biex jeqred il- mewt eterna tagħna. Ejjew ninġabru madwaru u b' wiċċna mal- art nadurawh u nirringrazzjawh, u noqogħdu miegħu nitnikktu fil- memorja fuq dak li kien ikkaġunalu niket u sofferenzi fir- ruħ u fil- ġisem tiegħu bħala bniedem veru magħżul u midluk minn Alla b' Saċerdot, u b' Feddej u b' Salvatur tagħna. Ammen. ĠABRA Nru. 1. V. Nadurawk, Ġesù u nberkuk u nirringrazzjawk. R. Għax b' salibek u l- mewt tiegħek inti fdejtna. Nitnikktu miegħek, O Ġesù għal dak id- dmir doloruż u tassew penuż li inti flimkien mal- Omm Verġni tiegħek kellkom ittemmu lejn San Ġużepp fl- agunija u fil- mewt tiegħu, għalkemm prezzjożissima fl- għajnejn ta' Alla. Inti sofrejt fin- natura tiegħek ta' bniedem għax kont wisq tħobbu bi spirtu ta' rikonoxxenza ta' iben lejn missieru u xejn inqas minnek ġarrbet l- imrar il- Verġni Martu għar- rabta safja ta' qlubkom it- tlieta. Nitnikktu miegħek u nitolbuk tfarraġna fuq il- maħfra ta' dnubietna. Ammen. V. Grazzi lil Alla dejjem u kullimkien. R. Għax kollox huwa mit- tjubija tiegħu. NOTA – F' kull Ġabra kollox isir bħall- Ġabra Nru. 1, jitbiddel biss l- oġġett tan- niket. ĠABRA Nru. 2. Nitnikktu miegħek, O Ġesù għal dik il- kiefra bxara li ġibulek id- dixxipli tal- prekursur tiegħek il- Qaddis Ġovanni l- Battista, xħin irrakkontawlek kif Erodi ħasadlu rasu biex jogħġob lil bint Erodjade. Bxara li inti ħassejt tant li tbegħidt f' dgħajsa minn dak il- lok u mort f' lok deżert fl- imwarrab. ĠABRA Nru. 3. Nitnikktu miegħek, O Ġesù xħin narawk titħassar għall- biki ta' Marija Madalena dwar il- mewt ta' ħuha Lazzru u titħassar hekk inti quddiem in- nies, li ma flaħtx taħbi d- dulur u bkejt, iżda l- omnipotenza tiegħek farrġet il- qlub imnikkta billi sejjaħt b' għaġeb ta' kulħadd lil dak li kien ilu erbat ijiem mejjet. ĠABRA Nru. 4. Nitnikktu miegħek, O Ġesù għal dak id- dulur li ħassejt fil- qalb karitattiva tiegħek, xħin rajt l- ostinazzjoni tal- poplu magħżul li ma riedx jilqgħek għalkemm taħt għajnejh kellu s- siġilli ta' Alla, iva ħassejt fuq il- ħsara u r- rovina tiegħu u bkejt. ĠABRA Nru. 5. Nitnikktu miegħek, O Ġesù għal dik it- tremendissima għafsa li ġarrabt fl- Ort tal- Ġetsemani fil- ħsieb tiegħek quddiem il- qilla tal- ġustizzja divina, għafsa li ġegħlitek tagħraq id- demm bi kwantità, hekk li wkoll ġera mal- art. ĠABRA Nru. 6. Nitnikktu miegħek, O Ġesù għal dawk il- ħorox dwejjaq li qabduk fl- Ort tal- Ġetsemani, xħin inti rajt hemm li waslet qrib is- siegħa tiegħek li tixrob il- kalċi li inti wkoll bżajt hekk minnu li tlabt lill- Missier tiegħek li jbiegħdu minnek, jekk kien jista' jkun, u f' dak is- swied il- qalb tiegħek tlabt li joqogħdu miegħek bħala wens il- maħbubin appostli tiegħek. ĠABRA Nru. 7. Nitnikktu miegħek, O Ġesù għall- kruha tal- ingratitudni li inti rajt f' Ġuda wieħed minn dawk li inti għażilt għax- xorti appostolika resaq fuqek biex permezz tal- bewsa li tak juri li inti kont, u mhux ħaddieħor li kellek tkun arrestat skont il- ftehim li kellu mal- għedewwa tiegħek. ĠABRA Nru. 8. Nitnikktu miegħek, O Ġesù għad- dispjaċir li ġarrabt allurmeta abbandunawk il- maħbubin appostli tiegħek fl- Ort tal- Ġetsemani, beżgħanin li jaqgħu wkoll fl- arrest miegħek. ĠABRA Nru. 9. Nitnikktu miegħek, O Ġesù għal dak il- kbir lifront li tak wieħed mis- servjenti quddiem is- Sommu Saċerdot, xħin fuq il- wiċċ venerabbli tiegħek venven daqqa ta' ħarta msieħba b' ċanfira li tassew ma kinux jistħoqqulek, għas- sapjenti tweġiba tiegħek. ĠABRA Nru. 10. Nitnikktu miegħek, O Ġesù għall- offiża speċjali li għamillek Pietru li fost l- appostli kien tant iħobbok u li inti tant ippreferejt, ċaħdek tliet darbiet kif inti kont ħabbartlu, u inti ħarist lejh biex turih l- offiża li għamillek. ĠABRA Nru. 11. Nitnikktu miegħek, O Ġesù għal dak l- avviliment personali tiegħek, li esponiek għalih pubblikament Erodi xħin bagħtek mill- ġdid għand Pilatu, u inti kellek issostni hekk disprezz kbir miexi fit- triqat ta' Ġerusalemm imlibbes bl- abjad bħala bniedem insensat, jew iblah, jew miġnun għall- għajnejn tal- kbarat u tal- baxxi. ĠABRA Nru. 12. Nitnikktu miegħek, O Ġesù għal dik it- turija personali tiegħek li għamel Pilatu quddiem il- folla tal- Lhud imkebbsin kontra tiegħek, xħin fl- istess ħin inti dhert oġġett ta' daħk u ta' żuffjett mgħoddi ta' re tagħhom bil- porpra ħamra fuq spallejk u bil- qasba f' idejk il- leminija u bil- kuruna tax- xewk fuq rasek. ĠABRA Nru. 13. Nitnikktu miegħek, O Ġesù għad- disprezz pubbliku li inti sostnejt, xħin il- folla tal- Lhud għażlet għall- ħelsien 'il Barabba, bniedem qattiel u xewwiex famuż miżmum fil- ħabs, u lilek innoċentissimu, riedet imsallab, għażlet lil Barabba u tefgħet lilek taħtu. ĠABRA Nru. 14. Nitnikktu miegħek, O Ġesù għas- smigħ tas- sentenza li tak Pilatu biex tkun imneħħi mill- wiċċ tal- art skont ix- xewqa tal- għedewwa tiegħek. Sentenza li tassew nikktet għall- inġustizzja tagħha lilek u li għafset fil- laħam il- ħaj lil Ommok, 'il Marija Madalena, u l- appostlu Ġovanni, u dawk li kienu jħobbuk tassew. ĠABRA Nru. 15. Nitnikktu miegħek, O Ġesù għal dawk id- daqqiet ta' flaġelli li qlajt fuq il- ġisem immakulat tiegħek, u li benġluhulek bl- ikħal, taħt l- idejn tas- suldati pagani ordnati minn Pilatu li fehem b' hekk jeħilsek mill- mewt tas- salib. ĠABRA Nru. 16. Nitnikktu miegħek, O Ġesù għal dak it- tormentuż uġigħ li inti ġarrabt, xħin is- suldati ta' Pilatu b' gost kiefer tagħhom kienu bil- qasba jsawtuk fuq rasek inkurunata bix- xewk. ĠABRA Nru. 17. Nitnikktu miegħek, O Ġesù għal dik is- sura tiegħek li siltet id- dmugħ tan- nisa ta' Ġerusalemm li rawk tiela' l- Kalvarju sabiex tkun maqtul fuq is- salib. ĠABRA Nru. 18. Nitnikktu miegħek, O Ġesù għal dik il- preżenza penuża tal- Omm ħanina tiegħek wieqfa maġenb is- salib tiegħek, tara u tisma', u tikkonsidra l- baħar immens ta' duluri li fih inti kont. Hija maġenbek u d- duluri tagħha jkattru iktar in- niket tiegħek. ĠABRA Nru. 19. Nitnikktu miegħek, O Ġesù għal dik il- perfetta u kompjuta deżolazzjoni tal- ispirtu tiegħek, li fiha inti kont fuq is- salib, xħin Alla tiegħek abbandunak, billi rak miksi bid- dnubiet tad- dinja kollha. KONKLUŻJONI Aħna l- bnedmin kollha għandna raġun li nirringrazzjaw is- Sinjur Ġesù għax bin- niket tiegħu, anzi kif jgħid San Pietru, bit- tbenġil tiegħu ġejna mfejqin. Anzi Kristu stess irid li ma ninsewx it- tbatijiet li huwa ġarrab għall- imħabba tagħna xħin istitwixxa s- Santissmu Sagrament tal- artal b' memorja tal- Passjoni u tal- Mewt Tiegħu. "Agħmlu dan b' tifkira tiegħi." In- niket li ġarrab Kristu għalkemm huwa għalina balzmu, iżda ma jistax ikun li l- qalb li tħobbu ma tisseħibx Miegħu fih. Huwa innoċentissimu, tgħabba għax ried bi dnubietna u daħal fil- baħar tan- niket, u dan in- niket jistħoqq tassew lilna weħidna, iżda mingħajr il- merti ta' Kristu jibqa' dejjem inkapaċi biex jissodisfa għal dnubietna. Immela ningħaqdu man- niket tiegħu f' kull niket tagħna u noffruh għall- maħfra tad- djun kbar tagħna mal- Ġustizza Divina. Ammen.